লালকৃষ্ণ আডবাণীর হাত ধরেই ’৯০য়ের দশকের গোড়ায় ভোটযুদ্ধের ময়দানে পদার্পণ ঘটেছিল তাঁর। বিজেপি’র অভিনেতা-সাংসদ শত্রুঘ্ন সিন্‌হা তাঁর জীবনী ‘এনিথিং বাট খামোশ’ আজ প্রকাশ করালেন আডবাণীকে দিয়েই। সন্ধ্যায় নয়াদিল্লির এক হোটেলে বইপ্রকাশের অনুষ্ঠানে ছিলেন শত্রুঘ্নের কন্যা তথা বলিউডের অভিনেত্রী সোনাক্ষী, বিজেপি নেতা তথা প্রাক্তন কেন্দ্রীয় মন্ত্রী যশবন্ত সিন্‌হা, সাসপেন্ড হওয়া বিজেপি সাংসদ কীর্তি আজাদ, কংগ্রেস নেতা দিগ্বিজয় সিংহ ও রণদীপ সিংহ সুরজেওয়ালা, প্রাক্তন সাংসদ অমর সিংহ, ভি কে সিংহ, হর্ষ বর্ধনের মতো কেন্দ্রীয় মন্ত্রীরা!
অনুষ্ঠানের আগে শত্রুঘ্ন আজ বলেন, ‘‘আডবাণী’জি আমার রাজনৈতিক গুরু। আমি মনে করি, আডবাণী’জি দেশের প্রধানমন্ত্রী হওয়ার যোগ্যতম ব্যক্তি।’’ ১৯৯১ সালের লোকসভা ভোটে গুজরাতের গাঁধীনগর এবং নয়াদিল্লি কেন্দ্রে জিতেছিলেন আডবাণী। নয়াদিল্লি কেন্দ্রটি তিনি ছেড়ে দেওয়ার পরে উপনির্বাচনে শত্রুঘ্নকে প্রার্থী করে বিজেপি। শত্রুঘ্নের অনুযোগ, দু’দফায় রাজ্যসভার সাংসদ হওয়ার পরে তাঁকে ২০০৯ সালের লোকসভা ভোটে লড়তে বাধ্য করেছিলেন আডবাণী। ‘শিষ্যে’র কাছে ক্ষমা চেয়ে আডবাণীর মন্তব্য, ‘‘যাঁদের জনসমর্থন রয়েছে, তাঁদেরই লোকসভা ভোটে দল প্রার্থী করে। যাঁদের জয় নিয়ে সংশয় থাকে, তাঁদের রাজ্যসভায় পাঠানো হয়।’’ রাজনীতির কারবারিদের একাংশের ধারণা, এক্ষেত্রে আডবাণীর মন্তব্যের ‘লক্ষ্য’ কেন্দ্রীয় অর্থমন্ত্রী অরুণ জেটলি।
বইপ্রকাশের মঞ্চ থেকে বিজেপি’র বর্তমান নেতৃত্বকে খোঁচা দেন যশবন্তও। তাঁর মন্তব্য, ‘‘অনেকে মনে করেন, ৭৫ বছর বয়স হলে মস্তিষ্কের মৃত্যু ঘটে। আমি প্রাণপণে প্রমাণ করার চেষ্টা করছি যে আমার মস্তিষ্কের মৃত্যু হয়নি।’’ প্রসঙ্গত, নরেন্দ্র মোদী প্রধানমন্ত্রী হওয়ার পরেই সরকার এবং দলে পদপ্রাপ্তির ক্ষেত্রে ৭৫ বছরের সীমারেখা বেঁধে দিয়েছেন। সংসদীয় বোর্ড থেকে আডবাণী, মুরলীমনোহর জোশীর মতো প্রবীণ সাংসদদের ছাঁটাই করে পাঠানো হয়েছে মার্গদর্শকমণ্ডলীতে। ৮৩ বছরের যশবন্তের আক্ষেপ, ‘‘মার্গদর্শমণ্ডলী এমনই এক সমিতি, যার বৈঠক কখনওই হয়নি।’’